Marianmaan ristin ritarikunta

Marianmaan ristin ritarikunta () on perustettu Viron itsenäisyyden kunniaksi presidentti Lennart Meren aloitteesta vuonna 1995. Se perustettiin uutena ritarikuntana ensimmäisen itsenäisyyden ajan ritarikuntien ja kunniamerkkien rinnalle vuonna 1991 tapahtuneen Viron tasavallan itsenäisyyden palauttamisen jälkeen. Ritarikunnan ensimmäisen kunniamerkin, Marianmaan ristin ketjun sai Martti Ahtisaari 16. maaliskuuta 1995.

Virolaisten ritarikuntien keskenäisessä arvojärjestyksessä Marianmaan ristin ritarikunta on kolmanneksi korkea-arvoisin Vapaudenristin ja Valtionvaakunan ritarikunnan jälkeen.

Kunniamerkin symboliikka ulottuu Lennart Meren alkuperäisen ajatuksen mukaisesti yli 800 vuoden päähän, jolloin kristinusko levisi historiallisen Liivinmaan alueelle. Uusi maa pyhitettiin Jumalan äidin, Neitsyt Marian maaksi. 1300-luvulla katolinen kirkko jakoi pyhiinvaeltajille Liivinmaalla muistomitalia, jossa oli latinaksi teksti Marie in Livonia Remissionis Peccatorum. Nykyisen Maarjamaan Ristin kääntöpuolella on latinankielinen teksti Pro Terra Mariana – Marian maan puolesta. 

 Myöntämisperusteet ja luokat 
Ritarikunnan kunniamerkeillä palkitaan ulkomaan kansalaisia, jotka ovat toimineet ansiokkaasti Viron valtion hyväksi. Kunnianosoitus voidaan myöntää myös postuumisti. Oman maan kansalaisia ritarikunnan kunniamerkeillä ei palkita.

Viron tasavallan presidentti on perinteisesti käyttänyt ritarikunnan ketjua virkansa symbolina. Presidentti myös vastaa uusista nimityksistä ritarikuntaan. Alkujaan presidentin viran tunnus oli Valtionvaakunan ritarikunnan ketju. Se katosi toisen maailmansodan aikana, mutta sen olinpaikaksi varmistui Kremlin asehuone vuonna 1963, jossa se on vielä tänäkin päivänä. Vuonna 2008 Viro teetätti jäljennöksen varastetun ketjun tilalle ja sitä on jaettu siitä lähtien uusille presidenteille. Aiemmin Marianmaan ristin ritarikunnan ketjun saaneet presidentit eivät kuitenkaan menetä saamaansa kunnianosoitusta.

Kunniamerkkiä jaetaan viidessä luokassa, jonka lisäksi ketju toimii omana erikoisluokkanaan:
 80x80px ketju
 80x80px 1. luokka
 80x80px 2. luokka
 80x80px 3. luokka
 80x80px 4. luokka
 80x80px 5. luokka

 Kunniamerkkien ulkomuoto 
Kunniamerkit on suunnitellut heraldikko Priit Herodes. Kaikkien luokkien ristit ovat kooltaan samankokoisia ja niitä kannetaan tummansinisessä moirée-kuvioidussa silkkinauhassa. Nauhan koko vaihtelee luokittain. Ritarikuntaristi on malliltaan ns. Mantovan risti. Se on emaloitu valkoiseksi molemmin puolin ja halkaisijaltaan se on 48 mm. Valkoisen emaloinnin lisäksi ristin ulkoreunat on laminoitu sinisillä ja mustilla juovilla. Ristin sakaroiden välissä on Neitsyt Marian monogrammit. Ristin kääntöpuolella on teksti ”Pro Terra Mariana”. 

Ritarikuntaketju muodostuu Neitsyt Marian monogrammeista ja kullatuista goottilaisista kilvistä, joihin on kuvattu kolme sinistä leijonaa sekä Marianmaan risteistä. Kilpiä ja ristejä on molempia kuusi kappaletta ja Marian monogrammeja 12 kappaletta. Itse risti roikkuu yhdestä kilvestä. Ketju on 22 mm leveä. 

Ketjuun, ensimmäiseen ja toiseen luokkaan liittyy rinnan vasemmalla puolella kannettava rintatähti. Se on hopeaa ja halkaisijaltaan 80 mm. Tähteen on kiinnitetty 48 mm:n Marianmaan risti, jonka keskellä on kultainen kolme sinistä leijonaa kuvaava goottilainen kilpi. Tähti on kaikissa luokissa samanlainen.

Ensimmäisen luokan merkkiä kannetaan oikean olkapään yli 105 mm leveässä sinisessä nauhassa. Naisten nauha on kapeampi. Toisen ja kolmannen luokan merkkejä kannetaan kaulasta, ja nauhan leveys on tällöin 40 mm. Neljännen ja viidennen luokan ristejä kannetaan nauhassa rinnan vasemmalla puolella. Nauhan leveys on 35 mm. IV luokan merkkiin kuuluu ruusuke, V luokan merkkiin ei.

Lähteet

Viitteet

Aiheesta muualla

 Marianmaan ristin kuusi luokkaa kuvina
 Lista ritarikunnan jäsenistä 

Luokka:Virolaiset ritarikunnat